**Muutos 2011** (ruots. *Förändring 2011*, lyh. **M11**) on vuonna 2009 perustettu ja entinen suomalainen yhdistys ja puolue, joka on poistettu puoluerekisteristä vuonna 2015. Muutospuolueen tavoitteena on tavoiteohjelmansa mukaan ajaa suoraa demokratiaa, sananvapautta ja Suomen kansalaisten etua. Ohjelman mukaan Muutos "uskoo maailmaan, jossa itsenäiset ja demokraattiset kansallisvaltiot harjoittavat vapaaehtoista rauhanomaista yhteistyötä keskenään". Yhdistyksen puheenjohtaja on Anita Saarinen.

Muutos 2011 keräsi vaaditut 5 000 kannattajakorttia 2009–2010, ja se lisättiin puoluerekisteriin 8. lokakuuta 2010. Muutos 2011 -nimi viittasi vuoden 2011 eduskuntavaaleihin eli ensimmäisiin vaaleihin, joihin puolue osallistui. Puoluetta äänesti kyseisissä vaaleissa 0,26 % äänestäjistä. Puolueen tunnuksessa on joutsenen kuva.

Perussuomalaisista erotettu kansanedustaja James Hirvisaari liittyi Muutos 2011:een 8. lokakuuta 2013 ja perusti yhden henkilön eduskuntaryhmän. Näin hänestä tuli puolueen ensimmäinen ja ainoa kansanedustaja. Hirvisaari putosi eduskunnasta vuoden 2015 vaaleissa. Sen jälkeen puolue poistettiin puoluerekisteristä, kun se oli jäänyt ilman kansanedustajia kaksissa peräkkäisissä eduskuntavaaleissa.

Historia
--------

|  |
| --- |
| **Vaalitulokset** |
| **Eduskuntavaalit** |
| Vuosi | Edustajat | Äänet |
| 2011 | -- | 7 504 | 0,26 % |
| 2015 | -- | 7 442 | 0,3 % |
| **Kunnallisvaalit** |
| Vuosi | Valtuutetut | Äänet |
| 2012 | 1 | 1 258 | 0,1 % |
| **Europarlamenttivaalit** |
| Vuosi | Mepit | Äänet |
| 2014 | -- | 4 768 | 0,3 % |
|

Yhdistyksen ohjelmaa suunniteltiin julkisesti Homma-keskustelupalstalla ennen kuin se merkittiin yhdistysrekisteriin 30. syyskuuta 2009. Muutos 2011 on järjestänyt avoimia tiedotustilaisuuksia eri kaupungeissa.

4. kesäkuuta 2010 Muutos 2011 ilmoitti saaneensa kerättyä vaaditut 5 000 kannattajakorttia. Puoluehakemus ja kortit luovutettiin oikeusministeriöön 18. kesäkuuta 2010. Muutos 2011 merkittiin puoluerekisteriin 8. lokakuuta 2010.

Muutos 2011:n ensimmäinen puheenjohtaja ja perustajajäsen Juha Mäki-Ketelä erosi yllättäen puheenjohtajan paikalta ja hallituksen jäsenyydestä heinäkuun 2010 lopussa. Mäki-Ketelän erottua uudeksi puheenjohtajaksi valittiin 28. elokuuta 2010 pidetyssä jäsenkokouksessa aiemmin Perussuomalaisissa vaikuttanut Muutoksen varapuheenjohtaja Jiri Keronen.

Muutos 2011 sai ensimmäisen kaupunginvaltuutettunsa marraskuussa 2010, kun lappeenrantalainen diplomi-insinööri Markku Papinniemi erosi kokoomuksesta ja muodosti Muutos 2011:n valtuustoryhmän.

Muutos 2011 järjesti 28. tammikuuta 2011 Turussa *Crushing the Balls of Muhammad* -metallimusiikkikonsertin. Suomen islamilaisen neuvoston tiedottaja Isra Lehtinen kommentoi tapahtumaa jo etukäteen "mauttomaksi" Vihreä Lanka -lehdessä. Tilaisuuteen kutsuttiin poliisit paikalle, kun esiintynyt metalliyhtye repi lavalla osana esitystään Koraanin. Suomen Pen tuomitsi provokaation julkilausumassaan ja vertasi sitä natsien kirjarovioihin. Muutos 2011:n puheenjohtaja Jiri Kerosen mukaan tapahtumalla oli tarkoitus saada huomiota, koska pienpuolueiden on vaikea saada näkyvyyttä.

Muutos 2011 osallistui vuoden 2011 eduskuntavaaleihin kaikissa Manner-Suomen vaalipiireissä yhteensä 66 ehdokkaalla ja sai 0,26 % äänistä, 7 504 ääntä. Puolueen ehdokkaista eniten ääniä sai opiskelija Ida-Emilia Kaukonen.

Vuoden 2011 lokakuussa entinen puheenjohtaja Juha Mäki-Ketelä erotettiin puolueesta. Hän piti syynä sitä, että "olen kritisoinut julkisuudessa puoluehallituksen eräiden jäsenten toistuvia maahanmuuttaja-, islam- ja muslimifobisia näkemyksiä". Mäki-Ketelä ihmetteli puolueen erottamispäätöstä: "Sinänsä mielenkiintoinen näkemys sananvapaudesta, joka oli alun perin yksi puolueen kantavista perusarvoista."

Muutos 2011:n uusi tavoiteohjelma hyväksyttiin puolueen kevätkokouksessa Helsingissä 17. maaliskuuta 2012.

Muutos 2011 sai vuoden 2012 kuntavaaleissa yhden kunnanvaltuutetun Uuteenkaupunkiin. Puolue asetti ehdokkaita 21 kuntaan ja sai yhteensä 1 258 ääntä eli yhden promillen kaikista äänistä.

Perussuomalaisista erotettu kansanedustaja James Hirvisaari liittyi Muutos 2011:een 8. lokakuuta 2013, ja näin hänestä tuli puolueen ensimmäinen kansanedustaja ja toinen kunnanvaltuutettu.

Vuonna 2014 Muutoksella oli kunnanvaltuutettuja tai varavaltuutettuja kuudessa kunnassa: Uudessakaupungissa, Lohjalla, Padasjoella, Hyvinkäällä, Lopella ja Luumäellä.

Vuoden 2015 eduskuntavaaleihin Muutos asetti ehdokkaita 12 vaalipiiriin. Yksikään ehdokkaista ei tullut valituksi.

Tammikuussa 2016 Muutos järjesti ylimääräisen yhdistyskokouksen suunnitellusta yhdistymisestä Suomidemokraattien kanssa sekä puolueen nimen muuttamisesta. Yhdistyksen jäsenkokous ei kuitenkaan hyväksynyt ehdotusta yhdistymisestä ja päätti jatkaa entisellä nimellä.

Vuosina 2021–2022 Muutos 2011, joka oli vaihtanut nimensä virallisesti muotoon Muutospuolue ry, yritti päästä takaisin puoluerekisteriin keräämällä sähköisiä kannatusilmoituksia. Kannatusilmoitusten määrä jäi kuitenkin merkittävästi alle vaadittujen viiden tuhannen.

Organisaatio
------------

Yhdistyksen päättävät toimielimet ovat jäsenkokoukset ja hallitus. Suurinta päätösvaltaa käyttää yhdistyslain mukaisesti jäsenkokous. Toimeenpanovalta on yhdistyksen hallituksella, johon kuuluu 7–9 jäsentä, yhdistyksen puheenjohtaja mukaan lukien. Muutoksella on myös piirijärjestöjä ja paikallisjärjestöjä. Yhdistyksen jäseniä ovat henkilöt suoraan, ja jäsenkokouksissa vain henkilöjäsenet ovat äänioikeutettuja. Muutoksen jäsenillä on lupa kuulua myös muihin rekisteröityihin puolueisiin ja poliittisiin yhdistyksiin samaan aikaan.

Puheenjohtajat
--------------

| Puheenjohtaja | Vuodet |
| --- | --- |
| Juha Mäki-Ketelä | 2009–2010 |
| Jiri Keronen | 2010–2011 |
| Marjukka Kaakkola | 2012–2013 |
| Jari Leino | 2014–2015 |
| Jari Väli-Klemelä | 2015–2016 |
| Anita Saarinen | 2016- |
|

| Varapuheenjohtaja | Vuodet |
| --- | --- |
| Jiri Keronen | 2009–2010 |
| Teemu Lavikka | 2010–2011 |
| Timo Röyhkiö | 2012 |
| Timo Hellman | 2012 |
| Jorma Piironen | 2013 |
| Helena Eronen (1. varapuheenjohtaja) | 2014–2015 |
| Kyuu Eturautti (2. varapuheenjohtaja) | 2014–2015 |
| Kyuu Eturautti (1. varapuheenjohtaja) | 2015 |
| Laura Lehtinen (2. varapuheenjohtaja) | 2015 |
| Laura Lehtinen (1. varapuheenjohtaja) | 2016 |
| Kim Ahonen (1. varapuheenjohtaja) | 2017 |
| Marko Heikkuri (1. varapuheenjohtaja) | 2018 |

Kansanedustajat
---------------

* James Hirvisaari (2013–2015)

Piirijärjestöt
--------------

* Hämeen ja Pirkanmaan Muutos 2011 ry (perustettu 20.8.2011)
* Varsinais-Suomen Muutos (perustettu 29.8.2011)
* Uudenmaan Muutos 2011 ry (perustettu 10.9.2011)
* Pohjois-Suomen Muutos 2011 ry (perustettu 22.2.2014)
* Muutos Pohjanmaa ry (perustettu 7.12.2014)
* Satakunnan Muutos (perustettu 7.1.2015)

### Lopetetut piirijärjestöt

* Keski-Suomen Muutos 2011 ry
* Helsingin Muutos 2011 ry

Lähteet
-------

* Muutos 2011: Tavoiteohjelma *muutos2011.fi*.  17.3.2012. Viitattu 20.3.2012.

### Viitteet

1. 1 2  Tavoiteohjelma *muutos2011.fi*.  maaliskuu 2012. Viitattu 4.4.2012.
2. ↑  Ovaskainen, Teppo: Listalla 5000 nimeä – Suomeen uusi puolue *Uusi Suomi*.  4.6.2010. Viitattu 4.6.2010.
3. 1 2  Rekisteröidyt puolueet *Vaalit.fi*.  8.10.2010.  Arkistoitu 24.2.2011. Viitattu 8.10.2010.
4. ↑  Muutos 2011 -liike muuttumassa puolueeksi  7.6.2010. Yle Uutiset. Viitattu 31.8.2010.
5. ↑  Leipola, Lasse: Joutsenpuolueesta tuli Muutos 2011 *Vihreä Lanka*.  27.8.2009. Viitattu 13.9.2009.
6. 1 2  Hirvisaari perustaa Muutos 2011 -nimisen eduskuntaryhmän *Yle Uutiset*.  8.10.2013. Viitattu 15.10.2013.
7. ↑  Kuusi puoluetta poistettiin puoluerekisteristä *Valtioneuvosto*.  7.5.2015.  Arkistoitu 18.5.2015. Viitattu 7.5.2015.
8. ↑  Tulos puolueittain *vaalit.fi*. Viitattu 10.8.2016.
9. ↑  Muutos 2011 puolueohjelma versio 4 *Hommaforum*.  Arkistoitu 1.7.2010. Viitattu 31.8.2010.
10. ↑  Yhdistysnetti – Hae yhdistysten perustietoja Patentti- ja rekisterihallitus. Viitattu 20.2.2010.
11. ↑  Muutos tulee Jyväskylään *Hommaforum.org*.  24.1.2010.  Arkistoitu 1.7.2010. Viitattu 31.8.2010.
12. ↑  Muutos 2011 tulossa puolueeksi *Yle Uutiset*.  18.6.2010. Viitattu 18.6.2010.
13. ↑  Juha Mäki-Ketelä eroaa puheenjohtajuudesta *muutos2011.fi*.  22.7.2010. Viitattu 1.9.2010.   
\* Kaikki loppuu aikanaan Juha Mäki-Ketelä.  Arkistoitu 26.7.2010. Viitattu 31.8.2010.   
Maahanmuuttokriitikot, tehkää oma yhdistys.  *Aamulehti*, 25.7.2010.   
\* Rantanen, Miska: Nasu-vuohi sai maljan läikkymään.  *Helsingin Sanomat*, 28.7.2010.
14. ↑  Sharma, Leena: Muutos 2011-kansanliikkeen Juha Mäki-Ketelä: Porukassa pyöri sekopäistä väkeä *Suomen Kuvalehti*.  21.8.2010. Viitattu 31.8.2010.
15. ↑  Keronen, Jiri PS – varalla (uusi) *Vaalit 2008 -tulospalvelu*.  2008. Yleisradio. Viitattu 22.1.2020.
16. ↑  Tulonen, Antti: Muutoksen uusi puheenjohtaja on Jiri Keronen *Hommaforum*.  28.8.2010.  Arkistoitu 15.6.2017. Viitattu 22.1.2020.
17. ↑  Muutoksen ensimmäinen kaupunginvaltuutettu *muutos2011.fi*.  10.11.2010. Viitattu 11.11.2010.
18. ↑  Papinniemi, Markku: Lähden kokoomuksesta etsimään muutosta *Etelä-Saimaa*.  9.11.2010.  Arkistoitu 17.11.2010. Viitattu 10.11.2010.
19. ↑  Suomalainen puolue järjestää Muhammed-hevitapahtuman: "Mautonta!" *vihrealanka.fi*.
20. ↑  Koraani revittiin Muutos 2011 -puolueen vaalitilaisuudessa *Turun Sanomat*.  [vanhentunut linkki]
21. ↑  Suomen Pen
22. ↑  Poliisi puoluetilaisuuteen: Koraani revittiin *iltalehti.fi*.
23. ↑  Tulospalvelu: Eduskuntavaalit 2011 / Muutos 2011 *Helsingin Sanomien vaalikone*.  Arkistoitu 10.8.2011. Viitattu 9.10.2011.
24. ↑  Puolueesta erottaminen *juhamakiketela.info*.  18.11.2011.  Arkistoitu 23.10.2011. Viitattu 18.10.2011.
25. ↑  Muutos 2011 – Tulospalvelu – Kuntavaalit 2012 *vaalikone.fi*.  Arkistoitu 1.11.2012. Viitattu 4.11.2012.
26. ↑  Yhteistyö Muutospuolueen ja Suomidemokraattien välillä *Suomidemokraatit Blogit*.  12.12.2015.  Arkistoitu 19.12.2015. Viitattu 19.12.2015.
27. ↑  Suomidemokraattien ja Muutospuolueen yhteistyö kaatui *Suomidemokraatit Blogit*.  24.1.2016.  Arkistoitu 2.2.2016. Viitattu 26.1.2016.
28. ↑  Tähti, Tuomas: Vs: Muutospuolue ry:n kuulumisia *Hommaforum*.  3.1.2022.  Arkistoitu 15.8.2022. Viitattu 15.8.2022.
29. ↑  Muutos 2011:n säännöt *muutos2011.fi*.  2.7.2012. Viitattu 2.8.2012.
30. ↑  Tulonen, Antti: Muutoksen uudet säännöt voimaan *muutos2011.fi*.  7.7.2012. Viitattu 2.8.2012.
31. ↑  Piirit, Muutos2011

Aiheesta muualla
----------------

* Muutos 2011:n verkkosivusto.
* Muutos 2011 YouTubessa.

### Artikkeleita

* Muutos 2011 -liike keräsi viimassa kannattajakortteja Helsingin Sanomat 16.10.2009.
* Puolueeksi pyrkivä Muutos 2011 -yhdistys huolissaan sensuurista Yle.fi 19.1.2010.
* Puoluejohtaja vitsailee eduskuntatalon räjäyttämisellä Iltalehti 27.12.2010.
* Poliisi hevitapahtumaan: Koraani revittiin Iltalehti 4.2.2011.
* Marja Honkonen: Muutoksen miehet. Jyväskylän ylioppilaslehti 5.11.2011.